钦定古今图书集成/理学汇编/经籍典/第076卷 > 文集 > 《明用篇》
## 钦定古今图书集成/理学汇编/经籍典/第076卷 > 文集 > 《明用篇》

《干》之六爻，曰：“初九，潜龙勿用”，九二，“见龙在田”，九三，“君
子终日乾乾，夕惕若，厉，无咎。”九四，“或跃在渊”，九五，“‘飞
龙在天’，上九，亢龙有悔。”又曰：“用九，见群龙无首，吉”者，
何谓也？谓以九而名爻也。《干》爻七九，九变而七无为。
《易》道占其变，故以其所占者名爻，不谓六爻皆常九
也。曰“用九”者，释所以不用七也。及其筮也，七常多而
九常少，有无九者焉，此不可以不释也。曰：“群龙无首，
吉”者，首，先也，主也。阳极则变而之他，故曰“无首”也。凡
物极而不变则弊，变则通，故曰“吉”也。物无不变，变无
不通，此理之自然也。故曰：“天德不可为首”，又曰：“乃见
天则”也。《坤》之六爻曰：“初六，履霜坚冰至”；六二，“直方大，
不习无不利”；六三，“含章可贞，或从王事，无成有终。六
四，括囊，无咎无誉。六五，黄裳元吉。上六，龙战于野，其
血元黄。”又曰：“用六，利永贞”者，何谓也？谓以六而名爻
也。《坤》爻八六，六变而八无为，亦以其占者名爻，不谓
六爻皆常六也。曰“用六”者，释所以不用八也。及其《筮》
也，八常多而六常少，有无六者焉，此不可以不释也。
阴柔之动，或失于邪，故曰：“利永贞”也。阴阳反复，天地
之常理也。圣人于阳尽变通之道，于阴则有所戒焉。
六十四卦，阳爻皆七、九，阴爻皆六、八，于乾坤而见之，
则其馀可知也。